Verkalýðs- og sjómannafélag Kaldrananeshrepps, Drangsnesi

Verkalýðs- og sjómannafélag Kaldrananeshrepps var stofnað 17. júní 1934 í Samkomuhúsinu Baldri á Drangsnesi. Aðalhvatamaður að stofnun félagsins var Guðmundur Guðni Guðmundsson og varð hann fyrsti formaður félagsins. Félagið hét í fyrstu Verkalýðsfélag Selstrandar, síðar Verkalýðsfélag Kaldrananeshrepps og enn síðar Verkalýðs- og sjómannafélag Kaldrananeshrepps. Félagið starfaði allt til ársins 2003 þegar samþykkt var að sameinast öðrum verkalýðsfélögum í Verkalýðsfélagi Vestfirðinga. Félagsmenn voru þá 44; verkafólk og sjómenn á Drangsnesi.

Vélbátaútgerð og fiskvinnsla var undirstaða þéttbýlis sem myndaðist á Drangsnesi við utanverðan Steingrímsfjörð í Strandasýslu. Eins og á öðrum þéttbýlisstöðum sem byggja afkomu sína á sjávarútvegi hafa skipst á skin og skúrir í atvinnu og afkomu fólks og fyrirtækja á staðnum, allt eftir því sem fiskigengd, markaðsmál og stjórnmál hafa þróast bæði innan lands og utan.

Árið 1935 háði félagið sína fyrstu vinnudeilu, þegar verkamenn sem unnu við vegagerð í hreppnum verkfall til að fá sömu laun fyrir vinnu sína og verkamenn annarsstaðar á landinu. Víðast voru greiddir 90 aurar á tímann, en vegagerðarmenn í Kaldrananeshreppi, sem aðallega voru bændur, fengu 75 aura. Undir merkjum verkalýðsfélagsins náðu verkamenn fram sínum kröfum.

Á Drangsnesi voru atvinnurekendur alls ráðandi og margir hræddust atvinnukúgun ef þeir gengju fram fyrir skjöldu í verkalýðsbaráttunni. Árið 1936 var verkalýðsfélaginu neitað um samkomuhúsið til fundahalds og var þá haldinn fundur í hálfbyggðu húsi eins verkamanns, Halldórs Jónssonar frá Asparvík. Einn atvinnurekandi reyndi að komast inn á fundinn og hafa áhrif á umræður þar, en var vísað frá. Sagt var að Halldór hafi átt erfitt með að fá vinnu á Drangsnesi fyrst á eftir. Í kjölfar slíkra deilna við atvinnurekendur gekk verkalýðsfélagið í Alþýðusamband Íslands árið 1937. Það gekk árið 1964 til samstarfs við félög á Vestfjörðum í Alþýðusambandi Vestfjarða.

 Formenn félagsins 

 Guðmundur Guðni Guðmundsson 1934-1937, 1939
 Einar Sigvaldason  1938, 1945-1946, 1951-1952
 Guðmundur Þ. Sigurgeirsson  1940-1943
 Andrés Magnússon  1944
 Torfi Guðmundsson  1947-1950, 1955
 Helgi Sigurgeirsson  1953-1954
 Skúli Bjarnason  1956-1957
 Guðmundur R. Árnason  1958-1961
 Magnús B. Andrésson  1962-1970
 Kristján Loftsson  1970-1974
 Anna Gunnarsdóttir
 Ingi Vífill Ingimarsson
 Hafdís Baldursdóttir
 Haraldur Vignir Ingólfsson
 Sigurmunda Ásbjörnsdóttir

Tilvísanir

Flokkur:Íslensk stéttarfélög